BG Официален вестник на Европейския съюз C 378/7

Резюме на решение на Комисията

от 20 юли 2016 година,

отправено до Международната асоциация за суапове и деривати (The International Swaps and Derivatives Association, Inc.), относно производство по член 101 от Договора за функционирането на Европейския Съюз и член 53 от Споразумението за ЕИП

(Дело AT.39745 — CDS Information Market)

(нотифицирано под номер C(2016) 4583)

(само текстът на английски език е автентичен)

(2016/C 378/05)

На 20 юли 2016 г. Комисията прие решение относно производство по член 101 от Договора за функционирането на Европейския съюз и член 53 от Споразумението за ЕИП. Съгласно разпоредбите на член 30 от Регламент (ЕО) № 1/2003 на Съвета (1) с настоящото Комисията публикува имената на страните и основното съдържание на решението, като взе предвид законния интерес на предприятията при защитата на техните търговски тайни.

1) Делото касае пазара за борсова търговия на кредитни деривати с гаранции, по-специално суаповете за кредитно неизпълнение (CDS), и решенията, взети от Международната асоциация за суапове и деривати (ISDA), в качеството ѝ на сдружение на предприятия, във връзка с лицензирането на „крайната цена“ с цел борсова търговия на суапове за кредитно неизпълнение (CDS).

1. ПРЕДВАРИТЕЛНИ ОПАСЕНИЯ, СВЪРЗАНИ С КОНКУРЕНЦИЯТА

2) В своето изложение на възраженията от 1 юли 2013 г. (наричано по-нататък „изложението на възраженията“), отправено до ISDA, Markit (2) и 13 инвестиционни банки (наричани по-нататък „търговци“), Комисията стигна до предварителното заключение, че споразумението/съгласуваната практика, сключено/използвана от търговците, заедно с решенията за изпълнение на сдруженията на предприятия Markit и ISDA, представляват единично и продължително нарушение на член 101 от Договора и член 53 от Споразумението за ЕИП. Комисията стигна до предварителното заключение, че това поведение може да е имало за цел и последица да възпрепятства борсовата търговия на кредитни деривати с гаранции от 2006 г. до 2009 г. и по този начин да предотврати или забави появата на този нов пазар. В изложението на възраженията решенията на ISDA да откаже на Eurex (3) и CMDX (4) лицензи за крайната цена и изключването на тези лицензи за фючърси, борсово търгувани продукти или сделки се определят като нарушение на член 101 от Договора и член 53 от Споразумението за ЕИП. През декември 2015 г. Комисията приключи производството срещу търговците, но продължи да разследва ISDA и Markit.

3) Съгласно изложението на възраженията ограниченията вероятно са имали за цел и последица да ограничат значително конкуренцията в ущърб на инвеститорите и косвено на техните клиенти, които са останали принудени да търгуват на извънборсовите пазари (ОТС). На извънборсовите пазари договорите за деривати се договарят частно и двустранно без публикуване на цената или обема на отделните сделки. Договорите се осъществяват от търговци посредници, които извличат печалба от разликата между цена „купува“ и цена „продава“ (спред купува-продава). С течение на времето редовно търгуваните извънборсови деривати стават стандартизирани и инвеститорите са заинтересовани те да се търгуват на борсата. Борсовата търговия увеличава ликвидността, намалява търговските разходи благодарение на конкурентния натиск върху спредовете купува-продава, и намалява рисковете, тъй като клиринговите къщи гарантират осъществяването на договорите в случай на неизпълнение от страна на продавача или купувача.

4) Суаповете за кредитно неизпълнение са финансови договори, при които купувачът плаща на продавача периодично възнаграждение в замяна на условно плащане в случай на неизпълнение от страна на корпоративни или суверенни длъжници по дългово задължение, посочено в договора. Договорите за CDS обикновено се използват за хеджиране на риска от намаляване на стойността на дълговите инструменти на емитента поради неизпълнение на задължение или при спад на кредитното качество, както и за инвестиции, изразяващи становище относно бъдещи промени в кредитното качество на емитента на дълга. Ако през срока на действие на договора за CDS поради неизпълнение бъде задействано задължението на продавача да осъществи условното плащане, страните могат да избират между двата вида сетълмент: физически, при който купувачът получава пълната условна сума и физически предава неизплатените облигации, или паричен, при който осигуряващият защита продавач изплаща разликата между цялата условна сума на дълга, предизвикал неизпълнение, и пазарната му стойност. Паричният сетълмент стана необходим, защото поради експоненциалното нарастване на пазара на CDS физическият сетълмент щеше да изкриви стойността на задълженията за доставка чрез свръхпредлагане. За да се справи с този проблем, ISDA разработи търг за паричен сетълмент. Крайната цена, произтичаща от този търг, определя стойността на облигациите, предизвикали неизпълнение, и de facto се превърна в промишлен стандарт.

5) В изложението на възраженията се стига до предварителното заключение, че управителният съвет на ISDA, където са представени търговците, е отказал да издаде лиценз за крайната цена с цел борсова търговия на Eurex през 2007 г. и на CMDX през 2009 г. Освен това през 2007 г. ISDA е приела допълнително споразумение за ползване, което съдържа общи ограничения за използването на крайната цена за борсово търгувани деривати. Съгласно изложението на възраженията няма реални алтернативи на крайната цена на ISDA за успешното започване на борсова търговия. Алтернативните търгове или произволно фиксираните стойности на възстановяване не биха съответствали на условията в съществуващите договори за CDS, а промишленият стандарт „крайна цена“ би ограничил участието и би изкривил цените в алтернативните търгове.

2. РЕШЕНИЕ ЗА АНГАЖИМЕНТИ

6) На 19 април 2016 г. ISDA предложи ангажименти по член 9, параграф 1 от Регламент (ЕО) № 1/2003, за да бъдат разсеяни предварителните опасения на Комисията относно конкуренцията.

7) На 29 април 2016 г. бе публикувано известие в Официален вестник на Европейския съюз в съответствие с член 27, параграф 4 от Регламент (ЕО) № 1/2003, в което се прави резюме на делото и на предложените ангажименти и се приканват заинтересованите трети страни да представят своите мнения относно ангажиментите в срок от един месец от публикуването. На 2 юни 2016 г. Комисията уведоми ISDA за получените от заинтересованите трети страни мнения след публикуването на известието.

8) С решение от 20 юли 2016 г. съгласно член 9 от Регламент (ЕО) № 1/2003 Комисията направи ангажиментите задължителни за ISDA. Основното им съдържание е представено по-долу. а. ISDA се ангажира да лицензира крайната цена с цел борсова търговия при справедливи, приемливи и недискриминационни (FRAND) условия. б. ISDA ще назначи контролиращо доверено лице, което да контролира спазването на ангажиментите от страна на ISDA. Комисията ще разполага с правомощия да одобри или отхвърли предложеното контролиращо доверено лице преди неговото назначаване. в. Непостигането на съгласие по условия FRAND дава правото на заявител на лиценз да отнесе спора към независим арбитър, а като последна мярка и до съд. Когато ISDA не предостави лиценз на основания, несвързани с FRAND, тя препраща въпроса до контролиращото доверено лице и поема тежестта на доказване. Когато ISDA възнамерява да прекрати лиценз на основание тръжна манипулация, тя трябва да докаже пред контролиращото доверено лице, че манипулацията е свързана с конкретни характеристики на борсово търгувания кредитен дериват и че не са налични средства за правна защита, предизвикващи по-малко смущения. Тези решения на довереното лице са задължителни за договарящите страни, но не засягат правото на Комисията на собствена оценка. г. С цел търговците на CDS да бъдат изключени от решенията на ISDA за лицензиране на крайната цена съветът на директорите на ISDA повече няма да разполага с правомощието да издава тези лицензии, като за това ще отговаря президентът на ISDA. д. ISDA се ангажира да даде указания на администратора (ите) на уебсайта www.creditfixings.com, който публикува окончателните данни за крайната цена след търговете, да премахне ограниченията, забраняващи употребата на крайната цена с цел борсова търговия.

9) Ангажиментите ще бъдат валидни за период от десет години, считано от датата на уведомяването на ISDA относно решението за ангажиментите.

10) През юни 2016 г. Консултативният комитет по ограничителни практики и господстващо положение излезе с положително становище относно приемането на решението. На 7 юли 2016 г. служителят по изслушването представи своя окончателен доклад.

11) С решението производството приключи, що се отнася до отказите на ISDA да лицензира крайната цена.

(1) ОВ L 1, 4.1.2003 г., стр. 1.

(2) Markit е доставчик на финансова информация и услуги. След като на 13 юли 2016 г. приключи сливането: „IHS Markit“.

(3) Eurex е дъщерно дружество на Deutsche Börse за борсова търговия на деривати. През 2007 г. Eurex безуспешно е пуснало кредитни фючърси, търгувани на борсата, индексирани по iTraxx.

(4) CMDX е съвместно предприятие между Chicago Mercantile Exchange и хедж фонда Citadel. Според ИВ през 2008 г. CMDX се е опитало да създаде платформа за клиринг и търговия на CDS. Съвместното предприятие е било закрито през юли 2009 г.